khistorydata/jeongjo-sjw-relations huggingface dataset:
정조 23년
己未九月二十九日卯時上詣春塘臺謁聖齋宿入侍時行都承旨閔台爀行左承旨李書九右承旨鄭尙愚左副承旨徐有聞右副承旨韓用鐸同副承旨金履永記事官金啓溫假注書呂東植記事官李存秀洪奭周二直提學李晩秀原任直閣鄭大容檢校直閣沈象奎以次隨駕上具翼善冠衮龍袍乘輿出交泰門永淸門由明政門光德門明光門靑陽門詣暎花堂降輿陞座諸臣以次就座上曰此帳殿與仁政殿殿座處所相似侍衛五衛將及摠府堂上皆令陞殿侍衛可也書九尙愚等讀奏文武科試官望及宗宰望上曰謁聖科與他科自別試官牌去來各別嚴飭毋敢無端違牌也命書榻敎曰副摠管尹行元許遞與未差之代令該曹口傳差出晩秀曰赴擧儒生中參班執事者有難各持名紙使之從便爲之乎上曰唯上曰甲寅年則儒生入門在何時乎晩秀曰聞申後開門云矣上曰不然矣其時擧火後始入場今番亦當依此例不必早開門矣左議政沈煥之持肅拜單子陞殿親呈肅拜後命入侍煥之陞殿進前煥之曰侵早勞動聖體若何上曰一樣矣上曰卿之箚子批答已喩予意顧今重卜之擧實非卿莫可卿須體予倚毗之意以盡對揚之道焉煥之曰臣豈不仰認眷注之聖恩而臣萬無堪膺之望實爲悶蹙而不敢違傲今此黽勉出肅矣上曰今筵酬應甚煩不得爛熳酬酢卿須早退休息也煥之退出上敎尙愚曰侍臣及試官班次預飭整齊毋爲臨時雜亂之弊也仍敎曰試官牌去來何不催促乎注書連爲嚴飭院隷也仍命書傳敎曰試官違牌者皆非衆所共知情病則親臨試士無難違牌此亦國綱所關從重推考更卽牌招違牌勿捧傳旨有聞曰今此殿座時上下注書不可不備員薦望當次人令該曹口傳差出待下批牌招察任何如上曰依爲之出擧條命書榻敎曰注書薦李允謙罪名蕩滌注書李弘謙承牌入來肅拜後進伏上敎書九曰雨勢如此儒生預爲等待必致沾濕之患卽爲知委泮中與京兆儒生皆令退去以趁罷漏時來待之意言諭而五部官員亦爲一體知委也書九曰試官受點人則皆隨駕參班而未受點人亦爲進詣泮中待還宮隨入集春門使之參賀班乎上曰試官受點人外皆令退去待曉入來參班之意分付可也命書傳敎曰侍衛軍兵雨具上入小次諸臣輪回權退
정조 23년
行都承旨閔台爀坐行左承旨李書九坐右承旨鄭尙愚坐左副承旨徐有聞坐右副承旨韓用鐸坐直同副承旨金履永坐直注書金啓溫仕李弘謙仕直事變假注書弼聖賚仕
정조 23년
大駕詣文廟入幕後內閣政院玉堂藥房口傳問安答曰知道
정조 23년
酌獻禮罷後內閣政院玉堂藥房口傳問安答曰知道朝廷二品以上六曹堂上兩司長官口傳問安答曰知道還詣春塘臺入大次內閣政院玉堂藥房口傳問安答曰知道唱榜罷後內閣政院玉堂藥房口傳問安答曰知道
정조 23년
藥房都提調李秉模提調金文淳副提調閔台爀啓曰親祼聖廟誠禮克伸移次經宿勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
有政吏批判書徐龍輔進參判李祖承進參議尹光普進左副承旨徐有聞進以高宅謙爲司諫典籍單李奎鎭文科甲科第一人軍器主簿單鄭慶鎭武科甲科第一人
정조 23년
兵批判書李在學進參判金履翼病參議朴奎淳入直參知洪樂游病右承旨鄭尙愚進以柳聖台爲都摠經歷以李秉德爲訓鍊僉正徐良輔爲訓鍊主簿以金之翰爲守門將以柳鎭茂爲管城將
정조 23년
禮曹大護軍李敬懋當日卒逝云自今二十九日三十日至停朝市啓依所啓施行爲旀昨因齋令逝單今始入撤而嚄唶宿將其姿颯爽今焉已矣曾經元戎倚毗何間於前後卒判書李敬懋家別加致賻其子待闋服調用事分付爲良如敎
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而春塘臺殿座相値不得爲之之意敢啓傳曰知道
정조 23년
徐有聞以吏曹言啓曰贈諡忠簡公尹瑝延諡來十月初十日定行於忠淸道唐津地云矣敢啓傳曰知道
정조 23년
鄭尙愚以兵曹言啓曰依下敎侍衛禁軍及駕後禁軍武藝別監內吹兼內吹近仗軍士標下軍兵等處設粥分饋之意敢啓傳曰知道
정조 23년
鄭尙愚以壯勇營言啓曰依下敎本營環衛將校軍兵等處設粥分饋之意敢啓傳曰知道
정조 23년
鄭尙愚以訓鍊都監言啓曰依下敎衛內外將校軍兵等處饋粥之意敢啓傳曰知道
정조 23년
鄭尙愚以禁衛營言啓曰依下敎本營帳幕軍等處設粥分饋之意敢啓傳曰知道
정조 23년
鄭尙愚以御營廳言啓曰依下敎駕前別抄環衛軍兵等處設粥分饋之意敢啓傳曰知道
정조 23년
己未九月三十日丑時上詣文廟酌獻禮入侍時行都承旨閔台爀行左承旨李書九右承旨鄭尙愚左副承旨徐有聞右副承旨韓用鐸同副承旨金履永記事官金啓溫李弘謙李存秀洪奭周二直提學李晩秀原任直閣鄭大容檢校直閣沈象奎以次隨駕上具遠遊冠絳紗袍由集春門至南神門外降輿步過又乘輿詣下輦臺御大次酌獻時至通禮跪啓外辦上改具冕服乘輿至廟門降輿詣文廟版位前行再拜禮詣盥洗位盥洗詣尊所親審仍詣文宣王位版前行酌獻禮次詣復聖公宗聖公述聖公神位前行酌獻禮行再拜禮訖敎晩秀履永等曰分詣東西廡享所申飭諸執事精潔將事後復命也少頃晩秀等回奏曰廡享事已畢矣通禮跪啓禮畢上步出至乘輿所乘輿還御大次改具遠遊冠絳紗袍乘輿至南神門外降輿步過又乘輿參班儒生祗送上曰掌議與泮官押班參班儒生一一整齊隨駕後入來也書九承命以諭上由集春門還御春塘臺上曰俄者改服時尙衣院衣襨色書吏不爲待令極爲駭然矣有聞曰今日動駕時尙衣院擧行萬萬駭然該院一二提調所當重勘而本院請推之外無他可施之罰何以爲之乎上曰爲先從重推考可也出擧條上敎尙衣提調金文淳等曰該色書吏之不爲待令何也文淳曰無掌標故不入於作門內未及待令矣上曰如此當入之人以無掌標不入則當爲變通之事矣上曰開東時當懸題出標信開門入儒生而儒生盡入後稟之也上入小次諸臣輪回權退
정조 23년
己未九月三十日寅時上御春塘臺謁聖文武科試取入侍時行都承旨閔台爀行左承旨李書九右承旨鄭尙愚左副承旨徐有聞右副承旨韓用鐸同副承旨金履永記事官金啓溫李弘謙李存秀洪奭周二直提學李晩秀原任直閣鄭大容檢校直閣沈象奎以次進伏訖讀券官右議政李時秀判敦寧鄭民始行知敦寧李秉鼎吏曹判書徐龍輔戶曹判書趙鎭寬工曹判書黃昇源工曹參判李冕膺行護軍李集斗刑曹參判李尙度戶曹參判李基讓對讀官禮曹參議金祖淳行副護軍李魯春金羲淳尹光顔申獻朝李東稷洪義浩金載翼李庚運直閣金近淳校理尹序東兵曹正郞朴鍾淳修撰朴崙壽副校理洪樂安掌令南惠寬持平金熙洛武所考官左議政沈煥之行大護軍徐有大訓鍊都正申應周行副護軍李貞運金益彬副校理閔命爀訓鍊副正洪棆以次入就拜位引儀唱行四拜禮訖以次陞座進伏訖上曰藥房入診入侍史官傳諭也啓溫承命出傳與藥房都提調李秉模提調金文淳偕入進前秉模等曰祗謁禮成勞動旣多聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣煥之曰動駕行事時雨勢夬霽月星明穊不勝欣幸矣上曰然矣命書榻敎曰試官閔昌爀減下代副修撰金熙周爲之成均久任郞廳李敬參呈儒生入門單子入門五萬七千八百三人上曰懸題紙入之對讀官捧入懸題紙上命民始秉鼎等書賦題夫子在座限申初上敎時秀等曰此題何如取其易者出之而儒生或有宿構者否時秀曰易而實難可觀生熟有宿構者未可必矣上曰文任所見亦何如秉鼎曰當以夫子宛然在之意帶得題義乃可篇圓此難而好矣上曰此解題諸生亦或有不知者乎秉鼎曰此乃夙夜箴中語豈有實才而不知之之理乎書九尙愚等跪告請宣敎宣敎官奉御題宣敎上曰武所亦爲開場而矢及處儒生坐處逼近皆令廣排也尙愚承命傳之試所開場應射人以次呼名上曰軍士房何不先告宰樞執鼓而徑先開場也尙愚跪告宰樞執鼓擧子射畢命諸文試官權退未食頃諸生呈券上曰於焉之間已果呈券乎太神速矣書九曰今此早呈者還給使之更待呼呈呈之乎上曰旣呈者仍爲收券也仍敎賤臣曰幾何呈券乎賤臣回奏曰收券者已九百三十張矣上曰試官入侍考券也賤臣承命出傳時秀等以次陞殿就座上曰對讀官等何不一齊來會而入侍命下之後不卽登筵駭然矣時秀曰入侍命下之後諸試官多不趁卽入來以致屢煩促敎事甚未安竝推考何如上曰依爲之出擧條上命書榻敎曰對讀官曺錫中張至冕具得魯竝禁推其代行副護軍沈象奎修撰南履翼執義沈奎魯爲之上曰對讀官五人陞爲讀券官命官分劃對讀官仍命考官收券數爲二萬二千五百七十二張時秀等以次考券訖命合考時秀曰試券今方合考當以取幾人爲定乎謁聖元無定額例皆臨時稟旨故敢此仰達矣上曰取六人可也出擧條時秀曰此一券所作僅可而有落韻處何以爲之乎上曰落韻一竝書違字可也拆榜進士李奎鎭幼學金箕殷申緯南吉寬李鼎鎰李種德以次唱名上曰李奎鎭此嶺人也曾於應製累次入格故已知其名矣仍敎曰金箕殷誰也履永曰此金茂澤之孫金相任之姪矣上曰申緯曾聞曺允亨之壻而筆勝於其婦翁云果然否晩秀曰果以善書名稱矣上曰南吉寬向日其兄惠寬之入侍也請有弟喆寬而予命改之以吉寬此人果登第矣李鼎鎰李種德皆無知名者乎晩秀等曰無知其名者矣放榜時至李鼎鎰遍搜場內不得上曰新恩中此一人未及齊會在前如此時亦有唱榜之例乎晩秀等曰曾前趙衍德亦於卽日唱榜時未及待令追後自院中出給賜花紅牌矣上曰旣有已例則放榜可也上曰試官等亦參賀班後退去可也命書傳敎曰新恩政事當日爲之上命文科五人武科壯元以次進奏姓名新恩等各奏姓名陳賀時至上改具遠遊冠絳紗袍百官行禮如禮訖通禮跪啓禮畢諸臣以次退出
정조 23년
行都承旨閔台爀坐左承旨鄭尙愚坐右承旨徐英輔坐左副承旨徐有聞坐直右副承旨韓用鐸坐同副承旨金履永坐直注書金啓溫仕李弘謙仕直事變假注書弼聖賚仕
정조 23년
韓用鐸啓曰明日經筵取稟傳曰停
정조 23년
徐英輔啓曰來初五日朝參日次而宗廟冬享大祭親祭散齋齋戒相値頉稟之意敢啓傳曰知道
정조 23년
傳于閔台爀曰今日文武新恩謝恩時當於熙政堂親臨召見該房知悉
정조 23년
傳于徐有聞曰禮兵房承旨與文武新恩入侍
정조 23년
傳于金履永曰同副承旨與七夕製儒生入侍
정조 23년
傳于徐有聞曰左承旨許遞前望單子入之待下批牌招察任
정조 23년
傳于徐英輔曰右承旨入侍
정조 23년
徐有聞啓曰卽伏見傳諭史官李游夏狀啓則職銜當書於第二貼而誤書於第一貼原狀啓雖不得不捧入奏御文字何等敬謹而有此不審不可無警推考何如傳曰允
정조 23년
以對讀官韓光植徐郁修牌不進罷職傳旨傳于徐有聞曰只推
정조 23년
傳于金履永曰坐直承旨入侍
정조 23년
以成均館久任郞廳李敬參拿處傳旨傳于韓用鐸曰分揀
정조 23년
以曺錫中張至冕具得魯等囚單子判付內誓戒在明姑爲分揀放送爲良如敎
정조 23년
掌令南惠寬啓曰臣言議風采本不合於淸朝耳目之任而向叨憲職以武所監試官承牌詣臺則下吏謂臣受點故與諸試官肅命退出矣喉院以僚臺之受點而臣誤爲肅謝乃有請推之擧致煩特遞之命此莫非臣昏謬不審之致尙切惶恧無地自容不意見職之特除乃在文廟行禮之日臣怵畏義分雖不得不章皇出肅揆以廉防豈可以時日之稍久晏然仍冒於臺次乎請命遞斥臣職答曰勿辭亦勿退待
정조 23년
假注書李游夏狀啓臣於今月二十四日敬奉聖諭二十八日申時量馳到忠淸道連山縣傳諭于領中樞府事臣金憙所住處則以爲臣全昧下堂之憂偶顚房闥之間受傷極重風痰交湊半身不用已至多日晝宵叫苦乞死不得此際史官儼臨傳宣聖批臣以此病勢末由依禮祗承只於床簀之上左右須人艱辛起坐僅以左手奉持批旨而乍坐之間骨節牽痛呼吸促急旋卽頹臥而不省臣於年來雖在病劇委頓之時未嘗不自力致敬於承批之際而今乃如此苟論其罪死有餘矣私心惶悚如何盡喩伏況聖諭辭旨之鄭重勤摯迥出尋常是豈無狀賤臣所敢得者乎慙恧之極不知所達云矣臣則仍爲復路緣由竝以馳啓爲白臥乎事踏啓字
정조 23년
徐有聞以吏曹言啓曰因本曹草記洪州牧使金履鎬韓山郡守安廷鐸身病不得還任事批旨內待其病勢少減下送後草記事命下矣更爲催促則韓山郡守安廷鐸今方下去云洪州牧使金履鎬以爲所患脚痛轉益沈痼目今癖積又方添肆時月之內萬無還任之望云雖未知其病勢之如何而特敎申飭之下一辭稱病無意下去者事體所在誠極未安洪州牧使金履鎬爲先罷黜令該府拿問處之何如傳曰允拿處則分揀可也
정조 23년
鄭尙愚以兵曹言啓曰今十月初八日大駕詣宗廟齋宿初九日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍五哨爲先後廂御營留陣禁軍三番隨駕可也
정조 23년
鄭尙愚以兵曹言啓曰去秋三朔能磨兒考講時都摠府都事李秉天訓鍊院僉正閔行源孔述祖許濈判官申惠周長興庫主簿金時弼造紙別提金最行活人署別提吳在臣氷庫別提黃處坤武臣兼宣傳官柳漢源沈弘祖申在恒沈範祖南弼壽朴基泰李性林部將權思正李最爀張鵬齡金孝健守門將朴東源等一次不通都摠府經歷林亨馥都事尹勉鎭中樞府都事柳聖台訓鍊院主簿張漢籌武臣兼宣傳官文敬成部將李潤俊守門將申𡨶洪成源李潤九金有玉吳繼喆等二次不通訓鍊院僉正李克豐主簿金尙埰武臣兼宣傳官丁海翼等三次不通竝依定式從重推考何如傳曰允
정조 23년
鄭尙愚以兵曹言啓曰謹依下敎分軍部將金光琇決棍十度之意敢啓傳曰知道
정조 23년
鄭尙愚以備邊司言啓曰卽見咸境監司具㢞災實分等狀啓則安邊等二十二邑鎭置之稍實甲山等三邑置之之次尤甚名色不爲擧論後錄數條請令廟堂稟旨分付矣其一北靑皮唐元數中限十分一還作唐米事也其一甲山三水連入之次兩麥失稔兩邑舊還九千三十七石特許停捧而南兵營癸卯條一百三十石慶興府庚子條二千八百九十二石準折米代捧而唐米勿爲許捧事也分等及所請條件竝爲依道啓施行南兵營慶興舊還道臣雖請準捧而日前諸道舊還分排時本道則以年條旣久依昨年例不爲磨鍊此亦與三甲一體勿論仍令專意新還精實收捧俾有豐歲積貯之效何如傳曰允舊還日前賓筵不爲分定於該道者所餘者卽以久遠不可捧之年條爲軫念而然也雖無是也爲道伯之道忽以酌定難捧之鬼錄必欲推剝有此陳聞未可曉也細節若此北道之民何以堪乎
정조 23년
鄭尙愚以壯勇營言啓曰依下敎昨日春塘臺殿座時臺前排立槍劍哨官李宗祥敎鍊官崔廷喆各嚴棍十五度汰去之意敢啓傳曰知道汰去則姑爲分揀可也
정조 23년
韓用鐸以義禁府言啓曰因知義禁趙鎭寬所啓批旨內李烷他道勿限年定配可也事命下矣李烷全羅道興陽縣勿限年定配而以批旨內辭意具罪目依例發遣府書吏押送配所何如傳曰允
정조 23년
韓用鐸以刑曹言啓曰今日入侍時訓鍊院掌務官令攸司科治事命下矣訓鍊院掌務官池守彬係是出身移義禁府處之何如傳曰何足責後勿如是之意嚴飭放送可也
정조 23년
禁府啓目訓鍊院都正申應周亦原情云云傳旨內辭意發問目取招則漫漶爲說泛稱遲晩所當請刑是白乎矣曾經閫帥勿爲請刑載在大典通編且有捧草供以入之命上裁何如判付啓帳殿則雖云忽遽退出豈可私自捧講乎以公罪區別功議草記勘放爲良如敎
정조 23년
韓用鐸以義禁府言啓曰時囚罪人申應周口招公事判付內以公罪區別功議草記勘放事命下矣申應周以制書有違律杖一百以公罪收贖而其八代祖磼扈聖原從功臣云功減一等杖九十公罪收贖放送之意敢啓傳曰知道
정조 23년
漢城右尹李翊模疏曰伏以臣直是鈍滯儱侗百無肖似之一賤品耳低徊末蔭只爲祿仕之計僥倖晩第斷無進取之念不料一紀之間濫躋下大夫之列重以三銓之銜益切服不衷之懼夙宵踧踖如隕淵谷迺者亞卿陞秩之命又何爲於臣身哉臣誠如夢如癡終莫省其所由然也國家用人其路不一或數歲而超遷者有之終世而不調者有之要其歸惟其人而已故曰求賢如不及又曰進賢如不得已苟賢也歲中超遷不爲遽也苟不賢也終歲不調未爲遺也如臣者通籍已云幸矣尙何論進此一步而偏蒙拯濟之澤曲被拂拭之恩年陞歲擢忽奉此萬萬匪分之命臣安得不五內失守直欲循墻而不可得也臣早失鄕塾之學長蔑師友之益家傳詩禮之緖墜落無餘天賦迂愚之質矯揉不得兼之門戶衰替氏族寒素平日聞見不出里閭之間觸事生疎專昧朝廷之體曾忝侍從之班無一論思之可觀頻叨出納之地只見醜拙之畢露本末長短靡所逃於日月之鑑今玆特簡不但瞻聆俱駭豈不玷累於國家之名器也哉凡人受德於人雖在敵以下必欲圖報卽其常情伏況君臣之義得之彝性人我同然荷此天高地厚之德而區區於備例之讓不思所以生死向前隕結爲期則是無人心也臣豈敢爲此而猶此却顧逡巡不敢以夤緣冒膺爲仍因蹲據之計者誠其自知甚明自量甚熟而然也方今治敎休明朝野淸平忠智之士莫不奮發淬勵願立於朝當此之時軒車黼黻榮孰大焉而揆分揣才決無堪承之望忘其僭瀆輒控衷懇伏乞聖明亟收臣亞尹新命仍治臣煩聒之罪以重公器以安賤分焉臣無任云云答曰省疏具悉卿其勿辭行公
정조 23년
修撰朴崙壽疏曰伏以臣於昨日科試事竊有所憂慨駭歎有不容泯默者蓋科規之蕩然誠一難救之痼弊我聖上御極以後誕垂綸音深軫矯改之方古規漸次盡復流弊不期自革在朝在野孰不欽仰贊歎始知科法之嚴重而雖承命考試之任者若或少違格例以科場不嚴之律直勘重典自是常事況親臨試場事體尤何等自別而雖在對讀之列者讀券之外片言隻字無敢開口法例卽然昨日禁將坐在於考官李尙度之右間之諧笑於考券之際試體至嚴瞻聆可駭不可以年老武將置而不論禁衛大將徐有大亟施譴削之典斷不可已也雖以武所事言之試射旣畢則參榜諸人詳問居住考講帳籍此乃嚴科場杜奸弊之意似此應行之事初不擧行私自招問於軍幕云者大壞試規有關後弊武所當該試官方在處分未下之前臣不敢徑請勘罪其不能帳殿考單有違格例諸試官亦難免不察之失竝施譴責之典宜矣臣無任云云省疏具悉試體何等嚴重則酬酢且不敢爲況諧笑乎事未前聞該將臣施以不敍之典文所命官之不卽禁飭亦慨然矣試單捧講法意何如而不惟闕却任他招問於軍幕云者亦關後弊該院堂上旣命勘罪其餘試官亦當處分而有大臣命官必難安武試官等勿論
정조 23년
己未十月初一日辰時上御熙政堂文武新恩七夕製入格儒生同爲入侍時右承旨鄭尙愚左副承旨徐有聞同副承旨金履永記事官金啓溫李弘謙李存秀洪奭周檢校直閣沈象奎以次進伏訖上命書傳敎曰都承旨入侍又命書傳敎曰右副承旨入侍賤臣承命出傳行都承旨閔台爀右副承旨韓用鐸進伏上曰新恩與儒生整齋行禮後文一榜武壯元使之登筵也尙愚有聞等承命以諭文科新及第李奎鎭金箕殷申緯南吉寬李鼎鎰李種德武科新及第鄭慶鎭七夕製入格儒生幼學金象鍒等以次入就拜位行拜禮訖以次陞殿進奏姓名上敎奎鎭曰爾自嶺南何時上來乎奎鎭曰科前纔已入城矣上曰年前應製爾果屢次入格故予知爾名久矣前後幾次優等乎奎鎭曰凡九次入格而乙卯春及長始爲亭長題爲高等矣上曰昨日試券爾其自書乎奎鎭曰然矣上曰燭刻場中自作自書能呈券於八天其非實才則然乎昨日諸生皆欲早呈全不照檢故以落韻見落者居多故相鄭存謙建白後賦落韻者一切置之落考而今之擧子輩皆不知賦韻之亦謹嚴故有此弊矣箕殷進奏姓名上敎曰爾與金相任爲幾寸乎箕殷曰臣之三寸矣上曰爾之父兄幾兄弟乎履永曰金相儼相儀相任相休四兄弟矣緯進奏姓名上命擧顔吉寬進奏姓名上曰爾爲南鶴聞之姪乎吉寬曰然矣鼎鎰進奏姓名上曰昨日呼名時何不來待而以致遍搜不得乎鼎鎰曰開場門後卽爲出去未及待令矣上曰爾有顯族乎鼎鎰曰別無顯族矣上曰爾做幾首賦乎鼎鎰曰賦則元無工夫而詩做五千首矣上曰然乎爾以遐方之儒年又最少須爲進退詩使諸人知爾實才也仍命奭周曰無論絶句律詩使渠出韻構呈也奭周承命以進退詩七絶捧進上覽訖敎曰僅可矣種德進奏姓名上曰爾之顯族誰也種德曰故判書李之億之一家矣慶鎭進奏姓名上曰會試幾中乎慶鎭曰五中矣上曰入格儒生一一問姓名居住後退出也諸生以次進奏姓名次至尹慶烈上曰爾誰之族也慶烈曰茂朱府使尹文東之子矣次至尹應大南周獻命皆擧顔次至柳鎭穆上曰爾是向來農政疏者乎鎭穆曰然矣上曰爾之經綸多有可觀予庸嘉乃矣仍命象奎曰儒生賞格以次頒給也象奎承命頒賞訖命啓溫呼新恩新來後命皆退出有聞曰七夕製入格儒生待令時成均館久任郞廳不爲領率來待事體所在萬萬可駭所當重勘而本院請推之外無他可施之罰何以爲之乎上曰拿處可也出擧條命書榻敎曰不爲仕進承旨許遞前望單子入之待下批牌招察任上敎尙愚曰昨日擧行事節節駭然矣試體何等嚴重而武科入格人先受單子乃於殿上受講後放榜自是格例而昨日則單子講無端闕之是豈成說乎此委折問於訓鍊院掌務官也尙愚承命問之掌務官仰奏曰單子講果於帳幕內受之矣上曰旣不於帳殿爲之而幕內私自捧講云者尤極駭然矣命書榻敎曰訓鍊院掌務官令攸司科治又命書榻敎曰訓鍊院當該堂上申應周爲先令該府拿問捧口招以聞上曰武科榜目何不以承傳色入之而命官親呈乎尙愚曰殿座時故親呈矣上曰此以殿座例擧行抑有說焉而其實則榜目請承傳色入之乃例也凡帳殿擧行皆是軍士房句當事而昨日侍衛之雜亂不能禁飭甚至宣傳官輩無難登殿奏語雖史官不敢直奏因承宣警咳則宣傳官何敢煩說於咫尺帳殿乎槍劍軍入於圍內而旣不禁察儒生呼名前布帳亦爲徑先開出近來宣傳官之擧行皆如此所謂李東善任聖皐者極爲駭然矣武試所最初格例卽宰樞執鼓而亦不先告無論此事彼事其責皆在於承旨而承旨遇事則因忙輒動少內蘊之意此氣短而然矣豈非病痛乎古人有動時敬靜時敬之訓此乃學問中做得者而有非人人容易責備矣然凡人臨事雖倉卒忙急之時外面酬應而其中則不動然後可以做事若中情先動無堅實底意則外面隨以搖攘事事顚沛矣故人不可不以內外交養之道爲喫緊工夫譬如粉末之水飛水面靜然後滓沈於下而水淸於上若擊水而和則渾是爲濁水何以見精英乎人之培養精神亦猶是也近日朝廷如一提學其中無浮動之事承旨家庭間亦可爲法矣今之承宣者以先進輩矜式如翰注者亦以承宣事觀法次次模範朝廷乃可益尊而如格例間微細事動輒做錯彼新進翰注何所取以爲法乎命書榻敎曰今夜誓戒時出宮內門路協陽門爲之敎尙愚曰今夜誓戒時兵判先爲入來百官各別整齊之意預先申飭也命退承史以次退出
정조 23년
己未十月初一日酉時上御重熙堂坐直承旨入侍時同副承旨金履永記事官李弘謙李存秀洪奭周以次進伏訖上命書玉堂疏批履永曰禁衛大將徐有大施以不敍之典事命下矣將兵之任不可一刻無摠察之人何以爲之乎上曰出代間都提調摠察從事官發牌聽傳敎可也出擧條上曰誓戒時至留門百官皆已入門乎注書知入也賤臣承命出問回奏曰百官已皆入門矣命退承史以次退出
정조 23년
行都承旨閔台爀坐行左承旨李益運坐右承旨鄭尙愚坐左副承旨徐有聞坐右副承旨李東稷坐直同副承旨金履永坐直注書金啓溫仕李弘謙仕直事變假注書弼聖賚仕
정조 23년
徐有聞啓曰明日經筵取稟傳曰停
정조 23년
鄭尙愚啓曰行大司憲權裕未肅拜執義沈奎魯掌令鄭澣南惠寬持平金熙洛柳遠鳴呈辭監察茶時之意敢啓傳曰知道
정조 23년
傳于鄭尙愚曰左承旨入侍
정조 23년
鄭尙愚啓曰卽者修撰朴崙壽以其親病陳疏徑出原疏纔已捧入所當直捧禁推傳旨而此與無端徑出有異推考警責何如傳曰允
정조 23년
承旨前望單子入之李益運李東稷落點
정조 23년
金履永啓曰臣與右副承旨韓用鐸伴直矣纔已遞差出去伴直無人新除授右副承旨李東稷所當牌招而拘於廳規不得請牌何以爲之敢稟傳曰牌招
정조 23년
鄭尙愚以兵曹言啓曰武臣兼宣傳官朴道謙呈辭在外過限未上來依法典改差何如傳曰允
정조 23년
鄭尙愚以備邊司言啓曰慶尙監司申耆狀啓有草記回啓之命矣取見其狀本則枚擧左兵使李普漢牒呈以爲蔚山居沙工兩漢潛入鬱陵島採鰒發賣故捉來査問則渠輩呈公文受掌標擬注濟州採鰒逢風漂到鬱陵島而越松萬戶東萊倭學適以搜討差員先到島中詳考公文明知風漂之狀而留住三日猝遇風浪渠之船隻破碎搜討騎卜船亦爲致敗以破財合造一隻而帖給如干糧米多少餘材使渠造船出來先爲發船故留住之間拾取島邊生鰒僅僅延命而食餘之數爲二百五十餘帖此外一把長靑竹八箇及半尺香木五塊自搜討行中棄置故拾得以歸云以此卽爲關問於搜討同行倭學處則所報亦如浦民供辭故關飭地方官刑訊嚴覈則潛入之跡終未現捉漂風之證略有所據而鰒魚香竹莫非禁物無難採取不可無懲越松萬戶則奸民冒入適在搜討之時而視若尋常又從以給糧造船稱以糧盡先爲回來名以搜討官顯有符同掩匿之跡越松萬戶盧仁素爲先罷黜其罪狀令攸司稟處沙工則自臣營照法勘處爲辭矣鬱島搜討法意甚嚴旣見奸民之攔入匪惟掩匿不報反令留連刈竹採鰒而先自出來者論其罪犯萬萬痛駭當該邊將爲先令該府拿來嚴覈考律重勘海防之解弛責在道臣況管下邊將有此犯科而不能趁時摘發尤非重邊禁之道當該道臣捧現告施以罷職之典外洋漁採本有法禁而始旣成給公文終又致此冒犯邑倅閫帥俱難免不飭之罪事旣現發之後只爲循例報營又不具格狀聞者極涉駭然慶尙左兵使李普漢爲先推考地方官蔚山府使李廷仁亦爲從重推考所犯各人更令嚴査得情照律處置搜討時同船之譯學亦令該道一體査問嚴治何如傳曰允
정조 23년
鄭尙愚以備邊司言啓曰本司曹司有司堂上李書九時無職名令該曹口傳付軍職何如傳曰允
정조 23년
鄭尙愚以訓鍊都監言啓曰本局把摠李奭培身病猝重勢難察任改差何如傳曰允
정조 23년
備邊司啓目粘連觀此京畿監司徐鼎修江華屬鎭給伐木預賣之弊査啓則預賣餘利錢一千五百六十八兩六錢諸人等處今已盡捧監色所食口錢四百七十兩一錢今方一體徵捧亦爲白有臥乎所鎭卒給代之逐等上下本有恒式而保障重地事體自別凡係典守公貨接濟軍民之道尤當嚴謹而諉以從前之謬例各鎭之齊訴引等先下已違經法況旀幺麽裨屬諉致奸民從中受賄乘時射利預賣之等拖及三年乾沒之錢至近數千擧條中三百錢木價百十錢定給之說雖或差爽是白乎乃疲殘軍卒許多貽害誠甚矜惻兺除良特敎行査何等嚴重而如許蟣蝨之類誣罔納招屢煩訊推始爲輸情者尤萬萬痛惡是白如乎所謂餘利錢及口錢段旣盡徵出云犯科各人等竝令分輕重照律嚴繩爲白乎旀給代預下自在均廳雖有此弊云而事端今旣現發此後宜卽矯革無或復襲近例恪遵常典之意嚴飭該府爲白乎旀戶南庫係是分司外帑則無論某字號自本府擅自開閉有乖事體至於裨屬之替行看檢尤極猥越是白如乎從今以後只以當年給代條及其他緊急擧行之需量宜劃給別貯一庫留守經歷主管開閉原庫則依舊例非中使奉命則無敢開閉之意一依定式施行何如啓依回啓施行爲旀下送宣傳官曉諭分給於各鎭狀聞後使之復命爲旀首犯褊裨亦令下去宣傳官與留守眼同大張威儀嚴棍遠地充定軍役爲良如敎
정조 23년
左議政沈煥之箚曰伏以臣年衰精銷臨事昏謬以至犯科者固難一二計而乃者謁聖臨殿親試武士臣以命官主其事全昧格例大致做錯經宿追思惶汗透衣夫武士之科等入格者試院招講法意甚嚴況於法座唱第而其可廢此乎臣實茫然只謂畢射之後修入榜目則試事無闕而退歸幕底仍呼諸試官考整甲乙之次若文科之爲而已矣噫臣之庸鈍疎闇又當邱壑退塡之年何論事其事惟有歸羞於國體招咎於公論而逝水不可迴矣頹暉不可駐矣以若餘生尙何望少酬於洪造之萬一哉伏乞聖明亟命有司鐫改臣中書之任而勘治臣不職之罪以肅朝綱以靖私分千萬幸甚云云答曰省箚具悉卿懇試院之於命官特照察而已捧講之爲與不爲在於試官卿須安心視事仍傳曰此批答遣史官傳諭
정조 23년
右議政李時秀箚曰伏以文廟酌獻盛禮誕擧親臨誓戒玉體彌康區區下情不勝慶忭仍伏念莫嚴者科場也至重者筵體也何況親臨試士事體尤別雖讀券對讀之官只當考試惟謹不敢他語而今此將臣之初非其職者乃於帳殿咫尺之地從傍勦說雜以諧笑大關紀綱有駭瞻聆臣職忝主試旣不一言禁止終又未趁卽論勘儒臣之所能規正臣獨裒如充耳論其不職臣實爲首如臣無似濫據匪據無一事對揚無一事董勵致使朝綱日弛庶僚日慢違法壞例犯者相續惟有先罪臣身庶可少尊國體堂批之下震慓靡措略具短箚仰瀆崇聽伏乞聖明亟降重譴以嚴試事以警群工不勝幸甚云云答曰省箚具悉卿懇雖甚慨然何可深引卿須勿辭安心視事仍傳曰此批答遣史官傳諭
정조 23년
上護軍李祖源疏曰伏以芹宮拜聖御苑試士盛禮誕擧輿情普歡臣獨情病俱苦進身末由試牌宰班坐犯違慢悚缺隕蹙歷日靡措仍念臣於日前得見惠廳堂上鄭民始疏本以臣科治訟民事盛氣詆斥繼以自引臣之滿心惶恧已無可言而亦安得默然已乎蓋其當初訟端不過微細而所謂訟民卽惠廳首庫直也未及決折之前徑訴於渠廳至有直爲勘律發甘之擧矣發甘非曰無例而未知此事果爲公乎爲私乎臣固見輕惟當自反名以京兆此等聽理依惠廳知委擧行已甚疲軟雖惠廳豈可若是無難哉訟民之不待臣結末齊聲等訴藉勢於堂上惟意指使者其習誠極無嚴亦關後弊故果數其罪而罪之而已若以此而謂之替治則萬萬非其情也臣於平日視此重臣每嵬嵬然設或有大於此之事寧可生心於移怒哉如使臣見甘之後無論事理當否不施一楚卽地放還則非不知順且無事而臣本粗率錯認文移往復便是進來又況訟者屢經爭辨長待府庭無所事乎進來矣到今追思臣之處事實欠商量何暇尤人乎哉至若疏中乘氣凌蔑云云臣今白首老朽厭厭若泉下人有何一分加人之氣耶蓋亦重臣自道也朝體所關政府論勘臣方日久懍惕無地自容以此情踪何可諉之以已經薄勘而晏然爲進身計哉玆不得不略具短籲仰塵崇聽伏乞聖明俯垂矜諒亟治臣瀆擾之罪以夬人心以靖私義不勝幸甚臣無任云云答曰省疏具悉卿其勿辭行公
정조 23년
漢城判尹李義弼疏曰伏以臣乃以至庸之品偏蒙不世之恩而年衰才短報答無地杜門吟病念斷名途惟以終遠罪戾畢生餘生爲不報之報向於摠府衛班猥蒙憫憐之敎銀臺通列特被罔功之賞臣感激銘鏤不知死所曾未幾何忽承正卿陞擢之命仍侈京兆大尹之除恩敎鄭重衮褒隆摯臣手擎華誥感淚被面奉讀丹綸惶汗浹背噫臣臣父之不肖子耳儱侗譾劣百無一取我殿下天地於臣而憫覆之父母於臣而憐育之愛而欲貴憐而欲榮渾身所沾莫非有隕之渥而只緣臣狷滯之性與世寡合樗散之材於器無適弱植孤影孑立迷途有若虛舟之任風瞎馬之臨淵泛泛倀倀靡所止稅於內於外一無報效動輒顚溺屢陷坑坎而殿下積費造化終始生成枯本而花之寒灰而燃之歷揚華膴猥廁宰列榮已極矣涯已踰矣噫微雀猶知含花死鬼亦能結草則臣雖頑如木石亦具彝性豈不若微禽之感恩死鬼之報德而疾病侵尋死亡無日志氣衰落進取斷念丹衷未展白首已老惟以優游冗散歌詠化理留此無用之身粗備塵刹之誠而已則不待當世之棄臣而臣固自棄之已久矣今此八座之班三輔之長顧何爲而加於臣身也哉固知我殿下追念先臣欲侈延世之寵偏憐不肖竝垂記履之渥而名器至重太濫則招損福分有限甚逼則災生臣若不自量揆徒藉恩寵揚揚乎峻秩隆寄而恬若固有則非但負乘之寇必致於早晩抑恐綿薄之祚不保其朝夕則是臣反孤殿下念先故而憐不肖前後曲保之大德也臣雖無狀豈忍爲此哉反覆揣量決難冒膺適値文廟酌獻之盛禮試牌儼臨臣感激恩私怵畏義分萬不獲已一謝恩命而夤緣冒膺仍因蹲據有愧廉防且違素志故玆敢忘其僭瀆略控衷懇伏乞聖明亟收臣職秩仍治臣瀆擾之罪以重公器以安私分千萬幸甚臣無任云云答曰省疏具悉卿其勿辭行公
정조 23년
修撰朴崙壽疏曰伏以臣父癃痼之病刀圭罔效綿綴之氣床笫爲命顧臣情理實非抑情離捨之日而受恩如天圖報無階凡有除旨輒以不屨促臣數日不還又以倚閭望臣衰懷易弱病氣頓添小失將理頃刻凜然情私所迫實未忍曠日離側每煩請急之章彌增猥越之罪卽聞父病又因飮啖失宜終夜泄症屢度昏綴促臣歸侍家報踵至臣腸曲煎熬按住不得玆敢忙陳短章徑出禁扃伏乞聖明俯垂矜諒亟遞臣職以便救護仍治臣擅離之罪以肅朝綱千萬幸甚臣無任云云省疏具悉爾其勿辭救護
정조 23년
己未十月初二日子時上親臨仁政殿階上受誓戒入侍時行都承旨閔台爀左承旨鄭尙愚右承旨徐英輔左副承旨徐有聞右副承旨韓用鐸同副承旨金履永記事官金啓溫李弘謙李存秀洪奭周提學鄭民始直提學李晩秀檢校直閣沈象奎直閣金近淳以次侍立上具遠遊冠絳紗袍御熙政堂承史以下以次行先四拜訖上乘輿出宣化門協陽門肅章門由仁政門詣月臺上降輿陞座引儀唱在位百官行四拜禮百官行禮訖讀誓文官吏曹判書徐龍輔上階讀誓文訖百官復行四拜禮左議政沈煥之等進前曰侵夜勞動聖體若何上曰一樣矣煥之曰親臨大享塡差諸執事尤宜審愼雖有近地在外人通擬之命而以衆所共知衰病及稍遠處在外人苟然塡差以致闕班於受誓戒之時其在事體極爲未安當該差祭銓官施以譴罷之典享官中在外人書入之時休紙麤書之私自往復者至於入徹銓堂事固欠敬謹而承旨之不察捧入不可無警當該承旨亦爲罷職堂下侍從差祭之人或有分排苟簡之時則未經三司中以可合之人通融塡差亦多已例今亦依此爲之之意分付該曹何如上曰生疎所致該堂爲先推考而承宣則職非該房而旣欲替稟則何時言送者今始入稟乎當該承旨韓用鐸除拜屬耳爲先遞差可也出擧條通禮跪啓禮畢上乘輿由仁政門入肅章門協陽門宣化門還內諸臣以次退出
정조 23년
己未十月初二日辰時上御重熙堂左承旨入侍時左承旨鄭尙愚記事官李弘謙李存秀記注官承膺祚以次進伏訖上曰去夜留門時兵判旣先入來禁飭則入門時雜遝之弊何至此也此亦紀綱所在誠甚駭然矣尙愚曰今番留門時雜亂駭人聽視臣等亦甚惶悚矣上曰兵判擧行雖生疎而致此其實則政院不能檢飭之致也尙愚曰親臨受誓戒闕門留門時兵曹判書先爲入來禁飭卽是前例昨夜留門時其所雜遝前所未有大駭觀瞻臣之不能察飭萬萬惶悚而自兵曹若預先知委於百官亦爲嚴飭於下屬則豈如是乎當該判堂從重推考何如上曰爲先越俸一等可也出擧條命書榻敎曰當該承旨爲先從重推考命退承史以次退出
정조 23년
行都承旨閔台爀病行左承旨李益運坐右承旨鄭尙愚坐直左副承旨沈象奎坐右副承旨李東稷坐直同副承旨金履永式暇注書金啓溫病李弘謙仕直假注書申緯仕事變假注書李鼎鎰仕
정조 23년
李益運啓曰明日經筵取稟傳曰停
정조 23년
李東稷啓曰行大司憲權裕未肅拜執義沈奎魯掌令鄭澣南惠寬持平金熙洛柳遠鳴呈辭監察茶時之意敢啓傳曰知道
정조 23년
鄭尙愚啓曰事變假注書弼聖賚身病猝重勢難察任今姑改差何如傳曰允
정조 23년
閔台爀啓曰左副承旨徐有聞今日不爲仕進卽爲牌招何如傳曰許遞前望單子入之待下批牌招察任
정조 23년
傳于李益運曰禮房承旨入侍
정조 23년
注書李弘謙病代以金箕殷爲假注書
정조 23년
注書金啓溫病代以申緯爲假注書
정조 23년
假注書申緯有頉代以南吉寬爲假注書
정조 23년
弼聖賚改差代以李鼎鎰爲事變假注書
정조 23년
有政吏批判書徐龍輔進參判李祖承進參議尹光普式暇左副承旨沈象奎進以李義弼爲知義禁金秀臣爲兵曹正郞金灑爲典籍金世淳權瑞應爲禁府都事洪秉益爲京畿都事尹光顔爲洪州牧使朴基爀爲長湍府使孔胤恒典籍單付朴思默文尙中學諭竝單付
정조 23년
兵批判書李在學病參判金履翼病參議朴奎淳病參知洪樂游入直進右承旨鄭尙愚進僉知單徐英輔副護軍徐有聞韓用鐸以上竝單付
정조 23년
沈象奎以吏曹言啓曰新除授承文院校檢丁俔祖除拜後過限未肅拜依例改差何如傳曰允
정조 23년
吏批再政以尹序東爲應敎李冕膺爲同經筵李奎鎭爲兵曹佐郞鄭弼祚爲軍資正金亨麟爲校檢金宗鉉爲永禧殿參奉禁府都事權瑞應掌苑奉事李永錫相換
정조 23년
沈象奎以吏曹言啓曰校書館正字李覲吾受由過限不上來依例罷職何如傳曰允
정조 23년
鄭尙愚以都摠府言啓曰副摠管尹得逵以御營中軍軍兵等中日試放事南小營晝仕出去之意敢啓傳曰知道
정조 23년
李東稷以義禁府言啓曰越松前萬戶盧仁素令該府拿來嚴覈考律重勘事傳旨啓下矣盧仁素時在任所云依例發遣府羅將交代後拿來何如傳曰允
정조 23년
副校理閔命爀疏曰伏以臣品性庸愚百不猶人而猥蒙洪造前後颺歷罔非逾涯每自循省惶愧閔蹙不知措躬之所者乃者祗謁聖廟臨殿試士之日伏奉武所參考之命臣怵畏義分冒沒承當而生疎昏謬全昧格例只謂畢射後修納榜目則試事無闕而退伏直廬矣及伏聞口傳下敎始覺做錯非細惶汗浹背惟譴何是俟堂疏繼出論責備至滿心悚恧無地自容聖度包容雖伏蒙置而不論之恩科場法意至爲嚴重臣何敢憑恃寵命揚揚周行若無故者然哉伏乞亟命有司勘以重律以爲不職者之戒焉臣於請勘之章豈敢贅及他說而事在目下不容泯默惟聖明垂察焉闕門出入界限甚嚴雖大官之尊承宣入門之前不得先入格例卽然而日昨誓戒參班卿宰侍從百官下隷雜遝門外爭先攔入承宣不能先卿宰不能前簇立淆亂班行顚錯有非淸朝肅穆之風而甚至門卒驅逐吏隷之際自不得不延及簪紳有駭聽聞大關紀綱臣謂先承宣入門之卿宰百官捧現告論勘而雖以兵曹入直堂郞言之旣不能先期約束禁其雜亂終至於縱隷驅逐以傷朝體不可以事屬旣往置而不論當該入直堂郞亟施譴罷之典斷不可已也且況跟隨之法自來嚴重前後飭敎何等截嚴而近復蕩然以至有伊日之擧措臣謂申明舊典簡其趨率俾嚴脩門以肅朝綱宜矣臣無任云云省疏具悉誓戒時闕門雜遝卿宰百官捧現告論勘事兵曹若能按法嚴飭於未然豈有是乎兵判已越捧矣入直堂郞譴罷事依施跟隨法申明舊典事爾言果然此後勤慢依定式該房承旨時加糾察論啓而兵判若束濕自當令行禁止矣爾其勿辭察職
정조 23년
敎摠戎使申大謙書王若曰中宸起聽鼙之思方屬隆寄北城專鑽鑰之任庸錫殊章亟殫忠勤之誠庸副委毗之意念我畿右重鎭莫如漢北一營廟堂參樞機之謀緩急是仗山河壯表裏之勢保障斯存任比兩局之元戎掌鈐轄於外閫責同諸路之節度作輔車於上都惟其人民之衆積峙之豐利爲大鎭所以軍卒之精機械之利埒於諸營苟非腹心之良才疇膺肺腑之重寄惟卿海東華閥山西將門乃先忠翼之身兼將相勛庸茂著爾祖莊武之名遍營局勞勩弘多特揀以宣傳內乘蓋取笠轂之令譽歷試於雄府巨閫稔知盤錯之偉才銀臺侈代言之班已知謹愼之有守金壇遲司命之任每惜名位之未彰玆授卿以摠戎使卿其祗服寵章思恢舊略壯謨猷而鎭畿輔威重自持修甲兵而實倉厫籌劃咸備於戲羊叔子之緩裘帶無異宿趼之易治郤大夫之敦詩書宜思新績之益懋故玆敎示想宜知悉知製敎臣曺允遂製進踏啓字
정조 23년
己未十月初三日辰時上御重熙堂禮房承旨入侍時行左承旨李益運記事官李弘謙李存秀洪奭周以次進伏訖上曰左副承旨入侍出榻敎賤臣承命出傳左副承旨沈象奎進伏上曰今番親臨大享時祭官老病人外各別另擇塡差之意分付該曹也命書榻敎曰兵曹郞廳柳之羽以削職捧傳旨放送其代今日政差出上曰注書初望筒下番出之乎賤臣曰上注書出之矣上敎存秀等曰新恩注書望下番何不出之乎存秀曰間因下敎下番不爲出之矣上曰自今番復舊規使下番出之也命退承史以次退出
정조 23년
己未十月初三日午時上御便殿右承旨入侍來待諸臣同爲入侍時右承旨鄭尙愚記事官李弘謙記注官金景煥承膺祚華城留守徐有隣檢校提學鄭民始以次進伏訖民始曰近日聖體若何上曰一樣矣上敎有隣曰卿旣登筵外營事有所陳達以奏也有隣曰長樂衛部將中內營自辟參下窠以其遙領之致計仕八九年始議遷轉而名以實職故銓曹亦不擧論於初仕旣無遷喬之望反有積薪之歎無寧屬之外營與他部將通同差出之爲合宜而事係官方不敢擅便敢此仰達矣上曰當初定式爲其渠輩之出一祿窠今何以此反爲弊瘼乎此後外營部將窠以權付例勿爲計朔京職初仕備擬與閑散額外壯勇衛通同爲之可也出擧條命退諸臣以次退出
정조 23년
行都承旨閔台爀坐行左承旨李益運坐直右承旨鄭尙愚坐左副承旨沈象奎坐右副承旨李東稷坐同副承旨金履永坐直注書金啓溫仕直李弘謙仕事變假注書李鼎鎰仕
정조 23년
備忘記麟山僉使金昌瑞下直長弓一張長箭一部片箭一部筒兒一箇賜給
정조 23년
傳于李東稷曰右副承旨入侍
정조 23년
傳于金履永曰同副承旨入侍
정조 23년
鄭尙愚啓曰新除授摠戎使申大謙自鄕上來云卽爲牌招密符及敎諭書傳授何如傳曰允
정조 23년
注書金啓溫差祭代以尹孝植爲假注書
정조 23년
注書李弘謙差祭代以李游夏爲假注書
정조 23년
李鼎鎰有頉代以鄭日泰爲事變假注書
정조 23년
以京畿監司徐鼎修狀啓道內年分馳啓事傳于閔台爀曰爲先依狀請施行而畿邑之新舊初不名色拔例登聞於年分者卽諸道所不敢爲之例蓋以邦畿惟民所止其所視之實有自別也曾聞該道初不名色厥數夥然所以丙辰稍熟之歲俵過千結而況今年之不及丙辰乎又況始暵而未移晩風之不穎兼之以海邊醎損則加請之數必知有白徵之慮萬一如此是罔民也朝家寧爲是乎卿其體此申諭之意毋曰已封啓旣磨勘苟有涉於右所申諭條件約綽加俵後從實更爲啓聞而華城廣州江華三都亦兼留司之任以此有旨須卽知委事回諭
정조 23년
以平安監司韓用龜狀啓灣府還穀移換添留一款姑爲停止事令廟堂稟處事傳于閔台爀曰治民如烹鮮勿擾之而已且民固一耳南民勞東民苦於粟麻魚鹽之徵西北之民逸而無秸銍之轉輸者作法立程之本意豈或欠於一視而然哉觀於禹貢五服之別甸服以外不與於厥賦九等況彼灣之爲府處在邊塞夫無征布秋無王稅則道狀所謂當用他邑通行之例云者此果爲道伯者所可發諸口而筆之書者哉擧給雖非謬規無布無稅卽亦無於例之例則今若拂民情改邑俗先創擧給之規邊土人心轉相不自安將以爲邊制旣改稅法亦當隨以改之云爾此非無中生有之葛藤而何藉使反於是無毫分掣肘之端朝廷自有朝廷之體守臣以疏以面旣奏又奏朝廷不以爲非之許令釐改則道臣但當奉朝令擧行矣且況東西南北內外地之民勞逸各殊卽古今不易之則則忽以通行二字爲防啓之話欛何乃太無商量乎近來道伯廉聲未聞淸南直路穀簿枵然甚至憑藉新設之軍營而市直高下與民爭利民之困於還政亦已久矣此一款雖非此伯之罪而及今通變之時善行裒益之政則穀則無脛而至民則不識自安故道臣之不卽決給尙以爲甚非之又何敢張皇其說覶縷登聞乎該道臣爲先推考此狀啓還下送無論分年與當年又無論如何方便移換只於擧行後以其形止狀聞
정조 23년
沈象奎以吏曹言啓曰今此冬享大祭諸執事中時無職名人員令該曹口傳付軍職何如傳曰允
정조 23년
李益運以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 23년
判敦寧鄭民始疏曰伏以臣根孤植弱四無朋助人之唾面固宜自乾不敢拭而向來辭本事關廉防勢難泯默不過略控事實以引自靖之義而已伏見前判尹臣李祖源上疏意在强辨言出脅持盛怒肆氣專事噴戚誼交分不少顧藉譏斥凌辱殆無餘地而凌辱之不足直欲驅人於危險之地有非年老重臣之口氣一回看來不覺驚駭而心寒人心之薄惡世道之危怕一至於此乎本事是非自有顚末對章叫嚷當有公議而朝廷之上禮讓爲貴同朝之間忠厚是主臣雖無似亦忝崇秩橫逆之來付之厄會何可與之較挈復事呶呶重貽淸朝之羞恥益添臣身之疲惱也所未可曉者臣與重臣平素別無相失此事亦無可怒而忽作葛藤轉成詬罵有若故生事端必欲一番凌踏而後已是誠何故哉臣之所自恨者本以庸疎最居人下而過蒙寵眷久居華要懷璧之罪自取滄浪更誰怨尤唯有亟謝榮塗退處冗散閉形息影不相接於世人之耳目則都無事耳伏惟聖上天地於臣父母於臣旣生成之又終始之俾得優游於卒歲歌詠聖澤此又微臣涕泣䕤望於天地父母之前也玆敢略陳衷懇仰瀆崇嚴伏乞聖明俯賜憐㦖先削臣惠堂之任仍遞臣本兼諸職以保餘生以安私義千萬顒祝臣無任云云答曰省疏具悉卿其勿辭行公
정조 23년
兵曹判書李在學疏曰伏以臣之冒叨重任今已累朔而一味昏劣觸事顚錯辜負職任無往非罪至若整衛而禁喧譁卽是應行之事而亦不能隨處董飭縱荷曲庇之恩不賜嚴誅而惶蹙恐懼之忱未敢晷刻暫弛矣乃於日前誓戒留門時班行之錯亂吏隷之雜遝大駭觀瞻有關紀綱昏夜禁門是何等肅嚴之地而有此坌集爭先之擧若使臣前期而約束臨時而禁戢則豈至於此乎苟論其罪臣實爲首承宣之筵奏論責臣固拜受之不暇而今玆堂疏請勘只及於入直堂郞臣之倖逭尤不勝萬萬惶恧也臣於伊日旣在闕門之外則門外之事臣當主之其於在直之人何有哉越俸之命未足勘罪譴罷之典反歸僚堂淸朝核實之政恐不容如是臣若憑恃寵靈晏然仍據則亦豈不有傷於廉防乎玆敢短章自列冒昧仰籲伏乞聖明俯賜諒察亟降嚴譴以爲不職者之戒千萬幸甚臣無任云云答曰省疏具悉卿其勿辭行公
정조 23년
兵曹參判金履翼疏曰伏以誓戒開門時雜遝卿宰臣亦其一也伊時事狀猥不敢煩陳而聞敦化兩夾留門之報先爲來坐於門底者臣實倡之及其開門之後臣若固守法令牢不動移則庶或有差遲晷刻稍成貌樣之效而勢之所迫不得不起身僅見承旨及判堂之入去而自不覺移步而隨入始旣先坐於門底終又隨入於閾內則身帶見職不惟不能禁遏乃反自犯論其罪首臣不敢辭纔因政院之啓長堂越俸今被玉署之論僚席見罷而現告之捧又有其請則由前由後臣豈可恬然冒進而第伏念禁直莫嚴留門最重且緣家住稍近之故未暇言私蒼黃持被只切靦恧之私自速唐突之罪玆敢略入文字以效首實之義伏乞聖明先從臣始亟加譴何以重公法俾安私分千萬幸甚臣無任云云答曰省疏具悉卿其勿辭行公
정조 23년
己未十月初四日辰時上御重熙堂右副承旨同副承旨同爲入侍時右副承旨李東稷同副承旨金履永記事官李弘謙李存秀洪奭周以次進伏訖上命書傳敎曰辭疏雖下例批禮使之道宜有體諒判敦寧鄭民始兼帶惠堂許遞又命書榻敎曰未下直守令當日辭朝命退承史以次退出
정조 23년
行都承旨閔台爀坐行左承旨李益運坐右承旨鄭尙愚坐左副承旨沈象奎內閣直右副承旨李東稷坐直同副承旨金履永坐直注書金啓溫差祭李弘謙差祭假注書尹孝植仕李游夏仕直事變假注書鄭日泰仕
정조 23년
藥房副提調閔台爀啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿則不必入侍矣王大妃殿惠慶宮中宮殿藥房口傳問安答曰知道
정조 23년
李東稷啓曰行大司憲權裕未肅拜執義沈奎魯掌令鄭澣南惠寬持平金熙洛柳遠鳴肄儀進監察茶時之意敢啓傳曰知道
정조 23년
李益運啓曰自明日至初八日宗廟冬享大祭親祭齋戒初九日動駕相値視事頉稟之意敢啓傳曰知道
정조 23년
鄭尙愚啓曰備邊司郞廳來言今日賓廳日次而宗廟冬享大祭肄儀相値不得來會云矣敢啓傳曰知道
정조 23년
李益運啓曰臣益運宗廟冬享大祭肄儀進去下直之意敢啓傳曰知道
정조 23년
傳于沈象奎曰光城祀孫之承傳者始爲收用今日肅拜矣仁敬聖后諱辰在於今月此時除職本陵參奉金宗鉉使之下送齋所入直
정조 23년
傳于沈象奎曰本陵補土後參奉李羲耆旣久任責效不可徑遞時任令權付典籍待相當窠隨窠單付李羲耆權付直長仍其窠使之計仕仕滿後仍作令勿爲遷轉事分付
정조 23년
吏曹口傳政事永禧殿參奉趙國仁典籍單洪夏正翼陵直長單李羲耆
정조 23년
李益運啓曰宗廟冬享大祭親祭祭文當爲製進大提學洪良浩待開門牌招何如傳曰允
정조 23년
以獻納李垿牌不進罷職傳旨傳于李東稷曰只推
정조 23년
李益運以弘文館言啓曰本館上番校理臣尹悌東下番副修撰臣曺允遂俱以宗廟冬享大祭祭官今日議政府肄儀時晝仕出去之意敢啓傳曰知道
정조 23년
沈象奎以議政府左右相意啓曰今日肄儀時第五室執尊副司果李顯道謂有情勢屢度催促終不來參事體所在萬萬未安令該府拿問處之何如傳曰敢稱情勢乎嚴飭可也
정조 23년
吏曹參議尹光普疏曰伏以臣以庸陋譾劣猥叨不敢當之任怵畏義分黽勉隨行畢竟顚沛理所必至迺者親享諸執事差出之際不善周旋瘡疣畢露惶恧之極歷日靡定見今侍從之在京者無以分排於應差之窠在前如此之時或有稟旨變通之例故言送政院以畿湖在外人充塡而一邊發關使之罔夜上來矣發關三日俱未上來誓戒隔日懸頉者至於十餘人事係莫重實爲罔措朝旣往復喉院夜又躬見承宣仍以懸頉人列錄小紙示之以爲據實轉達趁期變通之地不料私錄之至於登徹而大僚奏請譴罷往復之承宣亦緣臣遞差一則臣罪二則臣罪退伏私次恭竢斧鉞之誅聖度包容罰止問備臣且惶且感不知攸措忽於翌朝伏承來待政院之下敎臣轉益懍蹙不遑他顧冒進院中以待處分政命際降而臣旣以被罪自期則安敢肆然參座乎逡巡退出至今悚縮政府肄儀係是往役雖不敢不進而向後去就亦關廉防萬無趨承之望玆敢短章自列略暴衷情伏乞聖明俯垂鑑諒亟削臣所帶之職仍治臣逋慢之罪以肅朝綱以安私分千萬幸甚臣無任云云省疏具悉爾其勿辭察職
정조 23년
己未十月初五日辰時上御重熙堂右承旨入侍時右承旨鄭尙愚假注書李游夏記注官金景煥承膺祚以次進伏訖上曰谷山馳馬臺聖蹟碑文印本入來時當爲親受明日何時入來與否令畿營知入也命書榻敎曰永禧殿參奉權瑞應遷轉之代令該曹口傳差出命退承史以次退出
정조 23년
行都承旨李集斗齋宿行左承旨李益運齋直右承旨鄭尙愚齋直左副承旨沈象奎齋宿右副承旨尹東晩齋宿同副承旨金履永齋宿注書金啓溫齋宿一員未差假注書李弘謙齋直事變假注書鄭日泰仕
정조 23년
傳于鄭尙愚曰注書之差祭其例旣罕雖爲之注書之本司卽堂后則不爲省記於堂后事似微細大關後弊然則承旨省記其將取便而闕外齋宿乎捧納承旨遞差都承旨聞有實病許遞前望單子入之待下批牌招齋宿
정조 23년
承旨前望單子入之李集斗尹東晩落點
정조 23년
傳于鄭尙愚曰禮刑換房
정조 23년
傳于金履永曰摠管前望單子入之
정조 23년
摠管前望單子入之李潤慶落點
정조 23년
以摠府守宮望筒傳于鄭尙愚曰戶判兼帶摠管之任許遞前望單子入之
정조 23년
沈象奎以吏曹言啓曰卽接通禮院牒報則以爲明日聖蹟碑本親受時左右通禮不可不備員而右通禮李萬榮身病猝重不得進參卽速變通差出以爲備員擧行之地云通禮院右通禮李萬榮改差其代口傳備擬以入之意敢啓傳曰知道
정조 23년
吏曹口傳政事右通禮曺錫中
정조 23년
鄭尙愚以兵曹言啓曰今初八日宗廟動駕時本曹堂上郞廳守宮導駕及侍衛各差備當爲備員參知佐郞未差之代令該曹以在京無故人口傳差出參知待下批仍卽牌招以爲進參之地何如傳曰允
정조 23년
吏曹口傳政事以李貞運爲兵曹參知李惟采爲兵曹佐郞
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而宗廟冬享大祭親祭齋戒相値不得爲之之意敢啓傳曰知道
정조 23년
鄭尙愚以御營廳言啓曰箭串牧場惡虎越入囕殺場馬二匹之由自司僕寺報來矣本廳善放砲手五十名調發將校率領各別行獵之意敢啓傳曰知道
정조 23년
己未十月初六日辰時上御便殿禮兵房承旨入侍時行左承旨李益運右承旨鄭尙愚假注書李游夏記事官李存秀洪奭周以次進伏訖上命書傳敎曰聖蹟碑本明日奉來時當親受處所依奉詣時例該房知悉冬享誓戒雖過所重莫重龍亭前鼓吹如例樂作道路則由太廟洞口弘化門爲之事亦爲分付又命書榻敎曰明日聖蹟碑本親受時侍衛入直磨鍊又命書傳敎曰冬享大祭香祝當於再明日出宮時仁政殿月臺親押該房知悉命退承史以次退出
정조 23년
行都承旨李集斗齋宿行左承旨李益運齋宿右承旨鄭尙愚齋直左副承旨沈象奎齋宿右副承旨徐有聞齋宿同副承旨金履永齋直注書金啓溫齋宿一員未差假注書李弘謙齋直事變假注書鄭日泰仕
정조 23년
沈象奎啓曰來十一日輪對日次矣敢稟傳曰停
정조 23년
沈象奎啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 23년
李益運啓曰卽者典牲署官員來言明日親臨省牲時本署提調當爲進參而提調權以都摠管守宮無以進參云何以爲之敢稟傳曰往來間令兵曹堂上兼管檢察可也
정조 23년
鄭尙愚啓曰禁衛大將徐有大時無職名令該曹口傳付軍職何如傳曰允
정조 23년
兵曹口傳政事大護軍徐有大禁衛大將單徐有大護軍單曺允大
정조 23년
傳于金履永曰政官牌招開政
정조 23년
傳于沈象奎曰發遣吏郞諸執事淸齋與否摘奸以來
정조 23년
傳于鄭尙愚曰明日出宮門路以萬安門爲之
정조 23년
有政吏批判書徐龍輔進參判李祖承進參議尹光普進同副承旨金履永進以金履載爲校理尹東晩爲戶曹參判閔台爀爲禮曹參判金羲淳爲禮曹參議李翊模爲同春秋李致中爲分內局提調李漢豐爲軍器提調姜時煥爲監察右副承旨尹東晩楊州牧使徐榮輔谷山府使趙德潤以上今加嘉善左參贊洪良浩今加輔國事承傳禁府都事金世淳義盈奉事金珩吉相換
정조 23년
兵批判書李在學進參判金履翼病參議朴奎淳病參知李貞運入直進右承旨鄭尙愚進以洪範五爲同知林元浩爲僉知成範鎭爲都摠經歷李性林爲中樞都事李得秀洪浩淵爲武兼曺亨壽爲訓鍊主簿李運植爲宣傳官朴宗林爲部將申光載爲越松萬戶護軍閔台爀李基讓鄭大容竝單付副護軍李東稷金祖淳洪樂游趙岱竝單付副司果李益賢李應權竝單付知事崔夢嵒蔡廷夏邊得讓尹師國李邦一竝單付
정조 23년
以都摠經歷望筒傳于鄭尙愚曰旣有陞敍之命副正中相換
정조 23년
兵批再政知事洪良浩都摠經歷成範鎭訓鍊副正李成德相換
정조 23년
傳于鄭尙愚曰承旨前望單子入之待下批牌招齋宿
정조 23년
金履永以吏曹言啓曰行議政府左參贊洪良浩今陞輔國矣正一品例不得仍帶政府西壁而本曹時無相當窠依例送西何如傳曰允
정조 23년
鄭尙愚以兵曹言啓曰前左參贊洪良浩自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 23년
李集斗以宣惠廳都提調意啓曰各司給代之需自本廳劃送者皆有期限今朔所須尤爲緊重且多而吏曹判書徐龍輔本廳提調差下之後尙不行公以致給代之滯留多日揆以事體極爲未安從重推考仍令卽爲擧行何如傳曰吏判之近來職務果有非此莫可之嫌揆以朝體雖甚苟且何可以此逡巡乎嚴飭行公況諸司給代此亦民隱使之今日內擧行而僚堂差出自可分力未差之代亦卽差出可也
정조 23년
鄭尙愚以備邊司言啓曰北關後運紙衣七百二十領照數稱量木品紙品亦爲看審監封逢授於齎去禁軍處沿路輸運及本道頒給等節更爲各別關飭之意敢啓傳曰知道
정조 23년
鄭尙愚以壯勇營言啓曰卽接前縣監李翼海所志則以爲本以陽智居生之人家本貧窶求仕去來以子代奴矣日昨歸鄕路由漢江及其涉津以沙工之徵索船價事因緣起鬧其子完保初被毆打於沙工又被重棍於鎭將仍爲拘留該鎭云故聞甚驚駭送校摘奸則翼海乃是士夫朝官其子之被棍拘留果爲的實矣毋論事實之如此如彼渠以鎭將檢束沙工輩使之善涉行人卽是職分而不問上下任其徵索船價以至犯分作梗者已極駭然法外棍治無難爲之揆以紀綱尤極駭痛其在懲後有不可任置該別將張安決棍汰去何如傳曰允
정조 23년
鄭尙愚以禁衛營言啓曰今十月初八日宗廟擧動時依兵曹節目斥堠七處哨官七員京標下軍二十八名伏兵三處哨官三員京標下軍十二名嚴飭定送而晝療氣夜饋粥之意敢啓傳曰知道
정조 23년
己未十月初七日卯時上御便殿馳馬基水剌泉聖后私第舊基碑本親受入侍時行都承旨李集斗行左承旨李益運右承旨鄭尙愚左副承旨沈象奎右承旨尹東晩同副承旨金履永記事官金啓溫假注書李弘謙記事官李存秀洪奭周檢校提學鄭民始原任直提學徐龍輔鄭大容檢校直閣徐榮輔原任直閣金祖淳直閣金近淳以次侍立上具翼善冠衮龍袍詣版位西向立碑本龍亭將至上鞠躬祗迎訖詣親受位南向立東晩等捧碑本跪進上親受權安于卓上榮輔等捧碑本盛龍亭鼓吹前導命退諸臣以次退出
정조 23년
己未十月初七日辰時上御便殿吏房承旨入侍時左副承旨沈象奎假注書李弘謙記事官李存秀洪奭周以次進伏訖上命書傳敎曰馳馬基水剌泉聖后私第舊基碑本親受時陪進及對擧承旨閣臣禮房承旨尹東晩檢校直閣徐榮輔御製碑銘書寫官行大提學洪良浩竝加資御筆碑面及陰記草圖書書寫閣臣原任直閣金祖淳篆文草圖書書寫閣臣直提學李晩秀黃海前監司曺允大監司朴基正各內下豹皮一令賜給副司果尹光心陞敍親傳時陪進承旨尹光顔內下虎皮一令賜給奉來差使員兼地方官谷山府使趙德潤加資監董營裨前郡守成範鎭今日政復職陞敍模寫寫字官朴希聖加資監董寫字官李命藝邊將除授都看役府校徐福熙姜雲鶴賞加看役營校吳大勳府校韓聖一等竝帖加其餘閣屬官畫員營校員役工匠等令京外衙門依判下施賞賞典皆令今日政下批又命書傳敎曰所重自別當有參酌前監司曺允大蕩滌敍用仍令該曹口傳付軍職賞典使之親受又命書傳敎曰飭已施前禁將徐有大敍用仍任兵曹堂郞坐罷人亦爲分揀又命書榻敎曰禁衛大將徐有大牌招傳授命召又命書榻敎曰明日六曹導駕時堂上不可不備員堂上執禮別雲劍及摠管中時帶導駕衙門堂上人本職許遞其代新資人中承旨勿拘擬入命退承史以次退出
정조 23년
己未十月初七日辰時上御便殿左副承旨入侍時左副承旨沈象奎假注書李弘謙記事官李存秀洪奭周以次進伏訖上命書榻敎曰惠慶宮進服蔘苓茶自今日十貼式生材封入命退承史以次退出
정조 23년
行都承旨李集斗隨駕宿行左承旨李益運隨駕直右承旨鄭尙愚隨駕直左副承旨沈象奎隨駕宿右副承旨徐有聞隨駕宿同副承旨金履永隨駕宿注書金啓溫差祭一員未差假注書李弘謙隨駕直李游夏隨駕宿事變假注書鄭日泰守宮宿
정조 23년
大駕詣宗廟入齋室後內閣政院玉堂藥房口傳問安答曰知道
정조 23년
鄭尙愚啓曰司僕內乘來言捲簾毛帳取稟傳曰爲之捲三面
정조 23년
金履永啓曰臣王大妃殿惠慶宮問安進去下直之意敢啓傳曰知道
정조 23년
徐有聞啓曰禮貌官來言百官稟旨就次傳曰知道
정조 23년
李集斗啓曰今日王大妃殿惠慶宮夕問安何承旨進去乎敢稟傳曰左副承旨進去
정조 23년
傳于鄭尙愚曰吏刑換房
정조 23년
沈象奎啓曰臣王大妃殿惠慶宮夕問安進去下直之意敢啓傳曰知道
정조 23년
鄭尙愚以成均館行大司成意啓曰本館入直久任郞廳外凡郞無敢入直若有代員替直之事則依下都監郞官例草記代直事曾有定式矣直講張至冕宗廟冬享大祭第一室執尊進去司成李錫夏第三室執尊進去典籍李敬參第八室祝史進去時無入直之員以他郞官姑爲代直何如傳曰允
정조 23년
己未十月初八日辰時上詣宗廟擧動入侍時行都承旨李集斗行左承旨李益運右承旨鄭尙愚左副承旨沈象奎右副承旨徐有聞同副承旨金履永假注書李弘謙李游夏記事官李存秀洪奭周檢校提學鄭民始檢校直閣徐榮輔直閣金近淳以次隨駕通禮跪啓外辦上具遠游冠絳紗袍出萬安門由仁政殿內至降輿所降輿御月臺褥位香室官奉香祝以授有聞有聞敬奉跪進上以次親押訖有聞奉香祝以授香室官香室官跪受以出左通禮跪啓請乘輿上乘輿出仁政門左通禮跪啓請降輿乘輦上乘輦遂進發至廟大門外降輦乘輿由東門以入至降輿所降輿左右通禮前導入齋殿少頃左通禮跪啓外辦上具冕服以出集斗進圭上執圭仍詣望廟禮版位西向立引儀唱行禮上行四拜禮訖入自正門上曰執事中如參下文臣一竝着朝服乎尙愚曰無一不着矣上曰凡諸儀注以四品以上朝服五品以下黑團領磨鍊至於侍從則雖非四品侍從自別故例着朝服而近來抄啓文臣許用近侍之例着朝服故甚至承文參下與蔭官輩亦皆效尤不論資級之高下一例着之豈成說乎雖以今日班列言之齋祝無人不着此亦奢侈之一端吏曹何不禁之乎言于吏議此後則一從儀注無敢違越之意嚴飭可也且朝服之純用紗羅大非崇儉之風故年前飭近臣代以紵布矣謂以所以糜費紵甚於紗近來則不見紵布若不取新鮮限以渝弊則所謂糜費豈比於紗羅乎侈風日盛之時合有一番通變之道矣仍詣廟內第一室奉審次詣各室奉審竝如上儀訖左右通禮前導詣省器位視滌濯執事者以次擧羃告潔上將詣永寧殿步過東階下命廟司進前敎曰此是今番修改處乎對曰然矣上曰階砌修改不用舊土非古法也且以墻垣言之築以雜石墁以赤土卽淸廟茅屋之意而近來則每當修改以急速了役爲主故石代以甓面灰必用白土雖云觀美大非國朝古法此後則各別嚴飭若當廟垣修改勿以甓築一依古規可也上至永寧殿行望殿禮如上儀詣殿內奉審省器亦如上儀訖還御齋殿省牲時至上具遠游冠絳紗袍詣省牲位南向立禮曹判書跪啓請省牲掌牲令率其屬牢牲北向擧手曰腯諸大祝各巡牲一帀西向擧手曰充俱還復位上曰今番守僕之擧行極爲駭然諸執事整齊然後當爲告牲節次而班次不整事多錯雜誠極可駭雖以大祝言之步趨不齊欠敬莫甚事過後當嚴處矣省牲訖禮曹判書前導至齋殿門外跪啓請釋圭上釋圭集斗受圭上入齋殿諸臣以次權退
정조 23년
行都承旨李集斗坐行左承旨李書九坐直右承旨鄭尙愚坐左副承旨沈象奎坐右副承旨徐有聞坐同副承旨金履永坐直注書金啓溫仕一員未差假注書李弘謙仕直事變假注書鄭日泰仕
정조 23년
大殿王大妃殿惠慶宮中宮殿內閣政院玉堂藥房經宿口傳問安答曰知道
정조 23년
沈象奎啓曰行大司憲權裕未肅拜執義沈奎魯掌令鄭澣南惠寬持平金熙洛柳遠鳴呈辭監察茶時之意敢啓傳曰知道
정조 23년
以咸鏡監司具㢞狀啓薦新生銀魚限內不得封進惶恐待罪事傳于沈象奎曰勿待罪事回諭
정조 23년
以江原監司南公轍啓本原州閑良黃基倫上言査啓趁未擧行惶悚待罪事傳于徐有聞曰勿待罪事回諭
정조 23년
以江原監司南公轍啓本橫城居童蒙李士龍上言內辭緣査實馳啓該縣監鄭來升罷黜其罪狀令攸司稟處事判付內啓下刑曹爲旀該邑數遞之餘特敎相換屬耳縣監鄭來升姑先從重推考爲良如敎
정조 23년
鄭尙愚以奎章閣守宮檢校直提學意啓曰夜間閣內諸處無事之意敢啓傳曰知道
정조 23년
沈象奎以吏曹言啓曰孝陵別檢李致薰呈狀內矣身素抱貞疾當此換節之時一倍添劇轉側須人時月之內萬無供職之路卽速入啓遞改云身病旣如是則不可强令察任今姑遞改何如傳曰允
정조 23년
徐有聞以弘文館言啓曰新除授校理金履載時在慶尙道淸道地經筵入番事緊請斯速乘馹上來事下諭答曰依啓
정조 23년
沈象奎以義禁府言啓曰慶尙監司申耆狀啓內寧海前府使閔師宣罪狀令攸司稟處事啓下矣閔師宣今方待命拿囚之意敢啓傳曰知道
정조 23년
知事洪良浩疏曰伏以節屆冬烝親祼太室日吉禮成聖體彌康臣民頌忭大小惟均臣本以文質無當之材猥蒙聖朝特達之知立朝四十餘年徧歷淸華推遷階級裒然廁上卿之列居常愧懍如集于本不意玆者以御製碑文書寫之役遽承進秩之命臣於是惶隕兢蹙無所容措夫輔國之階位齊三事班絶百僚苟非勞績茂著望實俱重者莫宜居之固不可以毫墨末技濫加酬賞之典況臣奉承成命半日擧行初無可紀之勞者乎仍伏念臣寒素之門近漸盈滿半年之內弟姪俱蒙恩資怵焉不寧以榮爲懼臣則年已邁矣官已濫矣方擬陳情乞骸苟全頹齡今乃更進一步如水將溢又從灌之如器將欹又將推之覆溺之災可立而俟以我聖上前後曲保之念豈不矜憐而庇覆之俾不及於顚隮耶仰惟追遠之聖孝思欲闡發舊蹟光垂萬世凡係服事於斯役者無微不錄有此格外之殊典而區區私分萬萬不敢當玆敢疾聲仰籲於慈覆之下伏乞聖明克軫嚬笑之愛俯諒名器之重亟命收還臣新授資秩以存國體以安賤分不勝萬幸臣無任云云答曰省疏具悉卿其勿辭行公
정조 23년
刑曹判書李得臣疏曰伏以臣猥膺使命行將出疆矣臣之父母墳山在於京畿楊州地而連縻職任久未省掃今當遠出倍切霜露之感玆敢冒入文字仰瀆崇聽伏乞聖慈俯賜諒察特許往來之暇俾伸至切之情千萬幸甚臣無任云云答曰省疏具悉卿其依所請往省焉
정조 23년
副護軍徐美修疏曰伏以臣猥膺副价之命出疆只隔一旬矣臣之父母墳山在於京畿陽城地及忠淸道公州等地而曠省行將隔歲私情益切感愴請暇展掃例蒙恩許而由單阻徹不得不猥陳短章仰瀆宸嚴伏乞聖慈俯賜鑑諒特許未行前往返俾得以少伸情理不勝大願臣無任云云省疏具悉依所請往省